Trust :: По пътя на бизнеса - от Провадия до Америка
По пътя на бизнеса - от Провадия до Америка
Хващаме Мустафа докато си събира багажа. Заминава за Кейп код в САЩ, където ще работи през лятото. Иска като всяко момче на 24 да посъбере малко пари, за да е по-спокоен есента, когато му предстои и да си търси нова работа в София.
Мустафа е ром. Той е, както разбрахте на 24 години и е от Провадия. С него се запознахме преди 4 години. Тогава Мустафа тъкмо беше завършил Професионалната гимназия по архитектура в Шумен и логично беше се насочил да учи архитектура и като висше образование. Само че, както знаем, няма нищо случайно в случайните срещи. Младежката фондация „Арете“, която грантополучател и партньор на фондация „Тръст за социална алтернатива“ (ТСА), се свързва по това време с Мустафа и го кани да участва на един от летните лагери за ученици от ромски произход.
„Беше много интересно и полезно за мен, успях да създам контакти там, а и разбрах, че “Тръст за социална алтернатива” подпомагат финансово младежи, които искат да се подготвят за кандидатстване в Американския университет в България (АУБ)”,споделя младежът.
Първоначално Мустафа подхожда доста скептично. „Вече имах идея какво искам да уча, исках да следвам плана си и нямах намерение да правя промени“, разказва Мустафа. Все пак момчето се допитва до родителите си. „Ние нямаме средства да те издържаме като студент“, казват майка му и баща му. Коментар, който накланя везните на Мустафа. Освен това той си дава ясна сметка, че не е единственото дете вкъщи и родителите му ще се чувстват отговорни за образованието и на по-малката му сестра. „Реших, че по този начин ще облекча и семейството си и затова реших да опитам за Американския университет“,казва Мустафа.
Макар и не много уверен, все пак Мустафа подава документи за подготвителната година по английски език в Американския университет. С помощта на ТСА се обучава в продължение на три семестъра. Започва да се готви и за самото кандидатстване в университета. Скоро не закъснява и дългоочакваното обаждане:
„Приет съм, направих го!“.
Преди няколко дни имахме радостта да чуем същото изречение от него. Поводът е, че успя да се дипломира от АУБ и то не с една специалност. Завърши „Бизнес администрация“ и „Журналистика и масови комуникации“.
Мустафа е от хората свикнали да се натоварват и работят три пъти повече от останалите, както той самият обяснява. Никога не се е примирявал със стереотипите за ромите. Макар в университета да не се е сблъсквал с дискриминация или трудности заради произхода си, все пак не отрича, че те съществуват. „Имах късмет, защото Американският университет в България събират над 35 култури“,споделя Мустафа.
Когато публикуваме историята, Мустафа вече ще е на източното крайбрежие на Съединените щати. Ще помага в управлението на малък ресторант. Ще учи от първа ръка уроците на пазарните продажби. Целта му е когато в края на лятото се върне в България, да си потърси постоянна работа. Насочил се е към маркетинга и продажбите.
„Преди да замина за Америка, получих оферти от няколко фирми, занимаващи се с маркетинг, обмислям като се върна през септември да се свържа с тях и дано имам късмет“,завършва Мустафа.
Желаем му да е все така успешен пример за всички студенти!
ТСА набира кандидати за обучение по английски език в Американския университет в България учебната 2019/2020 година
Тук може да намерите повече информация как да кандидатствате!